UREDBA KOMISIJE (EU) št. 193/2011

z dne 28. februarja 2011

o izvajanju Uredbe (ES) št. 1445/2007 Evropskega parlamenta in Sveta v zvezi s sistemi za nadzor kakovosti, ki se uporabljajo pri paritetah kupne moči

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1445/2007 Evropskega parlamenta in Sveta z dne 11. decembra 2007 o skupnih pravilih za zagotavljanje osnovnih informacij o paritetah kupne moči ter za njihov izračun in diseminacijo (1) ter zlasti člena 7(4) Uredbe,

ob upoštevanju naslednjega:

Uredba (ES) št. 1445/2007 določa skupna pravila za zagotavljanje osnovnih informacij o paritetah kupne moči ter za njihov izračun in diseminacijo.

Minimalni standardi kakovosti za osnovne informacije, ki jih zagotovijo države članice, minimalni standardi kakovosti za validacijo rezultatov raziskovanj cen ter zahteve za poročanje in oceno so določeni v oddelku 5 Priloge I k Uredbi (ES) št. 1445/2007.

Treba je nadalje opredeliti skupna merila kakovosti in strukturo poročil o kakovosti.

Ukrepi, predvideni s to uredbo, so v skladu z mnenjem Odbora za evropski statistični sistem –

SPREJELA NASLEDNJO UREDBO:

Člen 1

Skupna merila kakovosti in struktura poročil o kakovosti v zvezi s paritetami kupne moči, kot jih določa Uredba (ES) št. 1445/2007, so določeni v Prilogi k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

(1) UL L 336, 20.12.2007, str. 1.

PRILOGA

Skupna merila kakovosti in struktura poročil kakovosti

1. Seznam virov in metod, uporabljenih pri izvajanju Eurostatovih raziskovanj PKM („seznam PKM“)

Za izpolnitev zahtev iz odstavka 5.3.1 Priloge I k Uredbi (ES) št. 1445/2007 vsaka država članica zagotovi seznam virov in metod, uporabljenih pri izvajanju Eurostatovih raziskovanj PKM (v nadaljnjem besedilu „seznam PKM“).

Seznam PKM temelji na osnovnih informacijah, določenih z Uredbo (ES) št. 1445/2007, in ima naslednjo strukturo:

1. organizacija in osnovne informacije o izvedbi raziskovanj na področju PKM na nacionalni ravni;

2. blago in storitve za osebno potrošnjo;

2.1 raziskovanja o cenah blaga in storitev za osebno potrošnjo;

— vključujejo informacije o organizaciji raziskovanj, vzorčenju, zastopanosti, validaciji, časovnih in prostorskih prilagoditvenih faktorjih;

2.2 najemnine;

— vključujejo informacije o podatkovnih virih in njihovi kakovosti, usklajenosti z opredelitvami, prilagoditvah;

3. storitve države (samo raziskovanje o sredstvih za zaposlene);

— vključujejo informacije o podatkovnih virih in njihovi kakovosti, usklajenosti z opredelitvami, prilagoditvah;

4. investicije v osnovna sredstva;

4.1 stroji in oprema;

— vključujejo informacije o organizaciji, ki je pooblaščena za raziskavo, vzorčenju, zastopanosti, validaciji;

4.2 gradbeništvo;

— vključuje informacije o organizaciji raziskovanj, podatkovnih virih in njihovi kakovosti, zastopanosti, validaciji;

5. končni izdatki BDP;

— vključujejo informacije o podatkovnih virih in njihovi kakovosti, usklajenosti z opredelitvami, prilagoditvah.

Kadar so bili uporabljeni viri in metode v predhodnem letu spremenjeni, vse države članice januarja vsako leto zagotovijo posodobljen seznam PKM.

2. Poročila o raziskovanjih cen blaga in storitev za osebno potrošnjo

Za izpolnitev zahtev iz odstavka 5.3.3. Priloge I k Uredbi (ES) št. 1445/2007 vse države članice predložijo poročilo za vsako raziskovanje o cenah blaga in storitev. Poročilo ima naslednjo strukturo:

1. predhodno raziskovanje;

2. zbiranje podatkov o cenah;

3. validacija podatkov znotraj države;

4. validacija podatkov med državami.

Poročila o raziskovanjih vsebujejo informacije, ki dopolnjujejo sezname PKM.

3. Merila kakovosti

Merila, ki so bila uporabljena za oceno kakovosti zagotovljenih osnovnih informacij, so določena v členu 12 Uredbe (ES) št. 223/2009 Evropskega parlamenta in Sveta z dne 11. marca 2009 o evropski statistiki (1) skupaj z minimalnimi standardi, navedenimi v oddelku 5 Priloge I k Uredbi (ES) št. 1445/2007.

(1) UL L 87, 31.3.2009, str. 164.